Vrou gekap oor haar rooi hondDan the Big Red Dog/TikTok ŉ Vrou word van dieremishandeling beskuldig nadat sy haar hond se pels rooi gekleur het. Die eienaar van die hond, Chloe, hou egter vol haar hond Dandy, ŉ Pirenese berghond, hou baie van die proses om sy pels rooi te kleur en sê die produk is heeltemal skadeloos. Sy deel foto’s van Dandy op TikTok op haar profiel, DanTheBigRedDog. Dandy lyk baie gelukkig in al die video’s, maar Chloe moet haarself gereeld verdedig teen persone wat sê die rooi kleursel kom neer op dieremishandeling. “Hy lyk so oulik in rooi,” het sy in ŉ onlangse video aangevoer as een van die redes waarom sy hom rooi kleur. Nog ŉ rede is om te voorkom dat hy gesteel word, om die kans te verminder dat hy deur ŉ motor omgery word, omdat hy baie aandag trek, en om mense te leer dat daar tog iets soos veilige kleursel vir diere bestaan. Sy voeg by dit is hoofsaaklik plantprodukte wat sy gebruik om sy pels rooi te kleur. “Dan is baie lief vir mense, maar hy weeg byna 60 kg en mense is soms bang vir hom. Nou is hulle glad nie bang vir hom nie! Hulle glimlag en soek sy aandag. Hy is dol daaroor.” In nog ŉ video wat sy gedeel het, het ŉ TikTok-gebruiker besluit om van die kleursel te eet om te bewys dat dit glad nie skadelike bestanddele bevat nie. Chloe gebruik Opawz-produkte, ŉ spesiale kleursel wat spesifiek vir honde en perde ontwikkel is. “Die permanente kleur hou sowat 20 wasse,” lui die produkbeskrywing op Opawz se webwerf. “Dit word deur professionele versorgers en vir kreatiewe kompetisies gebruik.”